KOMMUNAL XIZMAT KO‘RSATISh SOHASIGA ZAMONAVIY HISOBGA OLISh PRIBORLARINI VA RESURSLARNI TEJOVChI TEXNOLOGIYALARNI JORIY ETISh DASTURI TO‘G‘RISIDA

Ko‘rsatilayotgan kommunal xizmatlarning hajmi va qiymatini yakka tartibda hisobga olish va ular haqini o‘z vaqtida to‘lash mexanizmini joriy etish va unga so‘zsiz rioya etish, kommunal xizmatlarni ishlab chiqarish va aholiga kommunal xizmatlar ko‘rsatishda zamonaviy resurslarni tejovchi texnologiyalarni joriy etish asosida kommunal xizmat ko‘rsatish tizimini modernizatsiyalash, texnik jihatdan qayta jihozlash maqsadida Vazirlar Mahkamasi qaror qiladi:
 1. Aholiga ko‘rsatiladigan kommunal xizmatlarni hisobga olishning zamonaviy tizimini joriy etish dasturi tasdiqlansin, unda hisobga olish priborlari o‘rnatishni to‘liq tugallashning quyidagi muddatlari nazarda tutiladi:
 tabiiy gazni hisobga olish priborlarini — 2005-yil 1-sentabrgacha, 1-ilovaga* muvofiq;
 issiqlik energiyasini hisobga olish priborlarini (ko‘p kvartirali uylarga kirish joylarida) — 4-ilovaga* muvofiq 2007-yil 1-yanvargacha tugallash.
 Issiqlik bilan ta’minlash manbalarida issiqlikni va tabiiy gazni hisobga olish priborlarini o‘rnatish 2007-yil 1-yanvargacha tugallansin. 
 2. O‘zbekiston Respublikasi Iqtisodiyot vazirligi Tashqi iqtisodiy aloqalar agentligi, O‘zbekiston Respublikasi Moliya vazirligi va “O‘zkommunxizmat” agentligi bilan birgalikda ikki oy muddatda:
 hisobga olish priborlarini o‘rnatish yo‘li bilan aholiga ko‘rsatiladigan kommunal xizmatlarni to‘liq hisobga olishni joriy etish dasturini belgilangan muddatlarda amalga oshirish uchun xorijiy investitsiyalarni jalb etish to‘g‘risida; 
 hisobga olish priborlarini O‘zbekiston Respublikasining ularni o‘rnatish va almashtirishga bo‘lgan joriy ehtiyojini to‘liq ta’minlaydigan miqdorda keng ko‘lamda ishlab chiqarish bo‘yicha qo‘shma korxonalar tashkil etish to‘g‘risida takliflar kiritsin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari “O‘zkommunxizmat” agentligi bilan birgalikda bir oy muddatda umuman har qaysi hudud, tumanlar va shaharlar, muayyan ko‘p kvartirali uylar bo‘yicha kommunal xizmatlarni hisobga olish priborlarini o‘rnatish jadvallari va tadbirlarini ishlab chiqsinlar hamda tasdiqlash uchun Vazirlar Mahkamasiga kiritsinlar. 
 4. “O‘zkommunxizmat” agentligi, “O‘zbekenergo” davlat-aksiyadorlik kompaniyasi Iqtisodiyot vazirligi, Moliya vazirligi, “O‘zdavneftgazinspeksiya”, “Sanoatkontexnazorat” davlat inspeksiyasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki oy muddatda energiyani tejaydigan texnologiyalarni joriy etish kompleks dasturini ishlab chiqsinlar va tasdiqlash uchun Vazirlar Mahkamasiga kiritsinlar, dasturda quyidagilar nazarda tutilsin:
 bug‘ agregatlarini ishlab chiqarish hamda ma’naviy eskirgan va iqtisodiy jihatdan tejamsiz bug‘ agregatlarini almashtirish ishlarini 2008-yil 1-yanvargacha tugallash;
 eskirgan issiqlik va suv quvurlari tarmoqlarini almashtirish ishlarini 2010-yil 1-yanvargacha bo‘lgan muddatda tugallash;
 mahalliy sharoitlardan kelib chiqqan holda 2005—2008-yillar mobaynida hamma joyda issiqlik bilan ta’minlashning yopiq sxemasiga yoki markazlashtirilmagan holda (mahalliy sxema bo‘yicha) issiqlik bilan ta’minlashga o‘tish.
 5. Kommunal xizmat ko‘rsatish sohasida xorijiy investitsiyalar va kreditlar hisobiga amalga oshirish nazarda tutilayotgan ustuvor investitsiya loyihalari ro‘yxati 5-ilovaga muvofiq ma’qullansin.
 6. O‘zbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda:
 amaldagi qonun hujjatlariga mazkur qarordan kelib chiquvchi o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin; 
 idoraviy normativ hujjatlarning ushbu qarorga muvofiqlashtirilishini ta’minlasin.
 7. “O‘zteleradio” kompaniyasi, O‘zbekiston matbuot va axborot agentligi “O‘zkommunxizmat” agentligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ommaviy axborot vositalarida ushbu qarorda nazarda tutilgan tadbirlarning amalga oshirilishini muntazam ravishda yoritsinlar. 
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.H. To‘xtayev zimmasiga yuklansin.